《虫灾艰食赋以遣意》
清代·周士彬

力稼冀有秋，螟蟊害摩芑。非无负郭田，突烟寒不起。

携镵斸土芋，矻矻云山里。盈筐遂忘疲，持归饷妻子。

杜陵劳拾橡，柴桑欣采苡。身悴神常怡，先民安素履。

喈喈林杪禽，饱葚声欢喜。何人抱穷愁，戚戚成愚鄙。

抚琴写素怀，松月明窗几。天怜乐饥人，丰年行转矣。

作者简介：江苏青浦（今上海青浦区）人，字介文。康熙三十五年副贡生。奉继母孝。论诗以真朴为主，喜读宋儒语录。卒年七十八。有《增订韵瑞》、《山舟堂集》等。